### Beslutningstema

Orientering om forhold vedrørende kontrolprogrammer for private vandforsyningsanlæg.

### Historik

Den 9. januar 2024 blev Teknik- og Miljøudvalget orienteret om, at forvaltningen i løbet af 2024 ville udsende afgørelse om kontrolprogrammer for private vandforsyningsanlæg med kommerciel aktivitet.

Kontrolprogrammerne forvaltningen udsteder rækker over tidsperiode på 5 år. Et kontrolprogram medfører, at der det første år tages en prøve for det der hedder A- og B-parametre (A-parametre er smag, pH, jern samt bakterier og B-parametre er pesticider, PFAS-stoffer, opløsningsmidler, tungmetaller mm). De næste to år skal der så kun tages prøver for A-parametre. Den første prøve (A+B-parametre) vil koste mellem 15.000 og 18.000 kr. eks. moms og de næste prøver (A-parametre) vil koste ca. 1.800 kr. eks. moms pr. prøve. Efter de tre år starter programmet forfra igen. Det vil sige, at omkostningen over en treårig periode udgør ca. 21.000 kr. = 7.000 kr. pr. år (eks. moms). Hvis der ved næste prøve for B-parametre (i det fjerde år efter start) ikke findes nogle farlige stoffer, kan der laves en ny risikovurdering, hvor det herefter kan være muligt analyseres for et mindre antal parametre end tidligere.

### Sagsfremstilling

I 2024 har forvaltningen sendt breve til ejerne af i alt 129 ejendomme med private vandforsyningsanlæg (egen drikkevandsboring), hvor forvaltningen umiddelbart vurderede, at der var kommerciel aktivitet. Kommerciel aktivitet er hovedsageligt udlejning af bolig på ejendommen, eller virksomhed med ansatte, der har mulighed for at drikke vandet fra ejendommens drikkevandsindvinding.

Efter at de 129 breve blev sendt ud til ejerne, er antallet af ejendomme, der skal udarbejde kontrolprogrammer blevet minimeret. 19 ejendomme er siden blevet tilsluttet alment vandværk, og ved 23 ejendomme har forvaltningen besluttet, at der alligevel ikke var grundlag for kravet om kontrolprogram. Det vil sige, at der nu er 87 ejendomme, hvor forvaltningen vurderer, at der skal udarbejdes kontrolprogrammer.

Alle ejerne af disse 87 ejendomme har fået afgørelser med kontrolprogram tilsendt. Ifølge afgørelserne skulle de første drikkevandsanalyser udtages i 4. kvartal 2024. Ultimo januar 2025 er der modtaget drikkevandsanalyser fra 11 ejendomme. Forvaltningen er begyndt at sende indskærpelser ud til ejerne af de ejendomme, der endnu ikke har indsendt analyser.

Ud af de 11 analyser var der kun 3 analyser, der overholdt de gældende krav til drikkevandskvalitet. Det vil sige, at der til ejerne af 8 ejendomme er sendt breve med krav om forbedring af drikkevandskvaliteten. De fleste af de 8 ejendomme har en drikkevandskvalitet, der ifølge Styrelsen for patientsikkerhed indebærer en reel sundhedsfare - enten akut eller ved indtag over et længere tidsrum.

### Lovgrundlag

Vandforsyningsloven og Drikkevandsbekendtgørelsen.

### Indstilling Fagchefen for Teknik og Miljø indstiller,

at orienteringen tages til efterretning

### Beslutning

Orientering taget til efterretning.